27.6.2023
DA
Den Europæiske Unions Tidende
C 224/41
Hele området er mod vest afgrænset af Cevennernes forbjerge, mod nord af Lussans kalkstensmassiv med Bouquetbjerget som højeste punkt (630 m), mod øst og syd af store kalkstensplateauer, ofte træbevoksede, som adskiller området fra Nîmes, Sommières og Rhône-dalen.
Endelig krydser Gardon, som er et vigtigt element i det lokale vandnet, området fra nordvest til sydøst.
Det geografiske område er baseret på overvejende kalkholdige substrater, og vindyrkningsarealerne ligger typisk på stenskråninger med en begrænset dybde.
Med hensyn til klimaet er området af middelhavskarakter.
Denne karakter afbødes dog af afstanden til kystlinjen og forekomsten af bjerge, der begrænser havpåvirkningen.
Som følge heraf er temperaturforskellene større end ved kystlinjen, og der er en forskel på én til to grader mellem områdets sydøstlige og nordvestlige del med hensyn til den årlige gennemsnitstemperatur.
Dette overgangsklima afspejles navnlig i en moderat sommertørke.
Den årlige nedbørsmængde, der ligger på omkring 700 mm, kan variere betydeligt fra år til år i forbindelse med undertiden meget store nedbørsmængder om efteråret (Cévenol-fænomenet).
Det geografiske område strækker sig således til hjertet af et polykulturlandskab med vinstokke på alle skråninger og en naturlig vegetation, der navnlig indbefatter steneg og duneg, der er kendetegnende for et område med overgangsklima.
I århundreder har vinstokkene været en del af Uzès-regionens historie og landbrugsliv, og der findes mange beviser på vindyrkningen i området, som går tilbage til romertiden.
Senere, i middelalderen, var der stadig vinstokke i området, og de fik en stærk symbolsk betydning for den kristne gejstlighed.
De første biskopper blev således vinavlere.
Området »Duché d'Uzès« er siden det 15. århundrede blevet omtalt som et vindyrkningsområde af høj kvalitet med fine vine.
Siden da har vindyrkningsarealerne på skråningerne, som landskabsmæssigt er forbundet med olivenlunde, og som støder op til de mere næringsholdige sletter, hvor der dyrkes korn, på trods af flere på hinanden følgende kriser været konstante.
Den arealstruktur, der blev domineret af små bedrifter med blandede afgrøder, fremmede udviklingen af vinstokke på skråninger – et fænomen, der i det 18. århundrede blev forstærket af praksis med at udøve to former for aktivitet, idet arbejdstagere i tekstilindustrien også dyrkede små parceller med vinstokke.
Siden 1981 er vinene blevet anerkendt som »vin de pays de l'Uzège«, som i 1992 blev ændret til »Duché d'Uzès« underlagt strengere produktionsbetingelser og definitionen af en vinstokbestand påvirket af Middelhavet.
Under hensyntagen til områdets klima- og jordbundskarakteristika arbejdede sammenslutningen på at identificere områderne, således at producenterne kunne udnytte den bedste ækvivalens mellem vindyrkningssituationen og druesorterne og dermed styrke vinenes autenticitet.
Vinmarkerne blev omstruktureret med de fineste middelhavssorter, Syrah N og Grenache N for rød- og rosévine, Grenache blanc B og Viognier B for hvidvine.
I 2010 stod 32 individuelle vinkældre og 11 vinkooperativer for en produktion på næsten 9 000 hektoliter.
Rødvinene tegnede sig for 60 % af produktionen, rosévinene for 25 % og hvidvinene for 15 %.
8.2.
Årsagssammenhæng Den særlige geografiske beliggenhed for den beskyttede oprindelsesbetegnelse »Duché d'Uzès« mellem Cevennerne, Languedoc og Provence med et overgangsmiddelhavsklima sikrer middelhavssorterne en langsom modning og et originalt udtryk for vine kendetegnet ved elegance, frugtagtighed og friskhed.
Vinavlernes knowhow, valget af udelukkende middelhavssorter og undersøgelserne af arealerne har således gjort det muligt at plante de forskellige sorter under forhold, der giver dem det bedste udtryk.
Parcellerne har en god beliggenhed med en ikke særlig dyb, men derimod stenet og veldrænet jordbund.
Cévenol-fænomenet i forbjergene betyder endvidere, at der er betydelige temperaturforskelle mellem dag og nat.
Disse temperaturforskelle, især de kølige nætter, sikrer druerne en langsom modning, styrker farven og bevarer frugternes syreindhold og aromatiske udtryk, hvilket er særlige egenskaber ved vine med den beskyttede oprindelsesbetegnelse »Duchés d'Uzès«, som er friske og frugtagtige.
Sorten Grenache N giver vinen en fed, fyldig og intens frugtagtig karakter af stor elegance.